三伤颂 其一
伏牛上人 (Tang)
伤嗟垒巢燕，虽巧无深见。修营一个窠，往复几千转。双飞碧水头，对语虹梁畔。身缘觅食疲，口为衔泥烂。驱驰九夏初，方产巢中卵。停腾怕饥渴，抚养知寒暖。怜惜过于人，衔虫喂皆遍。父为理毛衣，母来将食饘。一旦翅翼成，分飞不相管。世有少智人，恳力忧家眷。男女未成长，颜色已衰变。燕子燕子听吾语，随时且过休辛苦。纵使窠中千个儿，秋风才动终须去。世人世人不要贪，此言是药思量取。饶你平生男女多，谁能伴尔归泉路。